FC Midtjylland sluttede 2019 af med at blive rundbarberet af AGF på hjemmebane, men det piller ikke ved, at det har været et formidabelt efterår for de danske vicemestre, der kan holde jul som nummer et i Superligaen. Om det bliver med et forspring på fire eller syv point ned til FC København, afhænger af løveres opgør mod OB mandag aften.

De spillere, der har sikret førstepladsen efter 20 runder, bliver også dem, der skal forsøge at vinde mesterskabet.

Læs også: Optakt: FC København - OB

Svend Graversen, der er sportschef i FC Midtjylland, fastslår, at ulvene vil gøre alt for at holde sammen på den nuværende trup i januars transfervindue, og klubben er økonomisk polstret til at kunne modstå store bud.

Samtidig ønsker FCM at forstærke sig på en enkelt position - højre back.

Læs også: Avis: David Nielsen er tæt på at forlænge sin kontrakt i AGF

- Det er helt sikkert en af de ting, vi overvejer. Én mere på den position vil gøre, at vi har to på hver eneste position. Det vil være optimalt, siger Svend Graversen til Herning Folkeblad.

Sportschefen fortæller desuden, at der pt. er for mange midtstoppere i truppen, og at Søren Reese og Manjrekar James har grønt lys til at finde nye klubber i det kommende transfervindue.

Læs også: FCM-sportschef forventer roligt transfervindue: Sindssygt glade for truppen

Læs også: AGF-træner: Hvis bestyrelsen ændrer målsætningen, slår jeg dem ihjel